LV Eiropas Savienības Oficiālais Vēstnesis L 141/76

KOMISIJAS LĒMUMS

(2007. gada 25. maijs)

neiekļaut fenitrotionu Padomes Direktīvas 91/414/EEK I pielikumā un atsaukt atļaujas augu aizsardzības līdzekļiem, kuros ir minētā viela

(izziņots ar dokumenta numuru K(2007) 2164)

(Dokuments attiecas uz EEZ)

(2007/379/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuros ir minētās direktīvas I pielikuma sarakstā neiekļautās darbīgās vielas un kuri jau ir pieejami tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Regulā (EK) Nr. 703/2001 (3) ir paredzēti sīki izstrādāti noteikumi par to, kā īstenot Direktīvas 91/414/EEK 8. panta 2. punktā minētās darba programmas otro posmu, un ir izveidots to darbīgo vielu saraksts, kuras jāizvērtē sakarā ar iespējamību tās iekļaut Direktīvas 91/414/EEK I pielikumā. Fenitrotions ir minētajā sarakstā.

(3) Fenitrotiona iedarbība uz cilvēku veselību un vidi saistībā ar vairākiem pieteikuma iesniedzēja ierosinātajiem lietošanas veidiem ir novērtēta saskaņā ar Regulas (EK) Nr. 451/2000 un Regulas (EK) Nr. 703/2001 noteikumiem. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus saskaņā ar Regulas (EK) Nr. 451/2000 8. panta 1. punktu. Ziņotāja dalībvalsts par fenitrotionu bija Apvienotā Karaliste, un visa attiecīgā informācija tika iesniegta 2003. gada 4. novembrī.

(4) Dalībvalstu un EPNI speciālisti darba grupas novērtējumā pārskatīja novērtējuma ziņojumu un 2006. gada 13. janvārī to kā EPNI atzinumu par speciālistu veikto darbīgās vielas fenitrotiona pesticīdu riska novērtējuma pārskatīšanu (4) iesniedza Komisijai. Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 14. jūlijā kā Komisijas pārskata ziņojums par fenitrotionu.

(5) Šīs darbīgās vielas novērtēšanas gaitā radās bažas par vairākiem aspektiem. Pieejamā informācija neliecina, ka paredzētā ietekme uz uzņēmējiem un darba ņēmējiem ir pieņemama. Turklāt paredzēto akūto ietekmi uz patērētājiem nevar uzskatīt par pieņemamu sakarā ar nepietiekamu informāciju par noteiktu sadalīšanās produktu iedarbību, kuri var būt neapstrādātās vai apstrādātās precēs, tāpēc, pamatojoties uz pieejamo informāciju, nebija iespējams secināt, ka fenitrotions atbilst kritērijiem iekļaušanai Direktīvas 91/414/EEK I pielikumā.

(6) Komisija aicināja ziņotāju dalībvalsti iesniegt komentārus par speciālistu veiktās pārskatīšanas rezultātiem un par to, vai darbīgās vielas iekļaušana ir vai nav atbalstāma. Ziņotāja dalībvalsts iesniedza komentārus, kas tika rūpīgi pārbaudīti. Tomēr, neskatoties uz tās minētajiem argumentiem, šīs bažas nevarēja novērst, un novērtējumi, kurus veica, pamatojoties uz iesniegto informāciju, ko novērtēja Eiropas Pārtikas nekaitīguma iestādes speciālistu sanāksmēs, neliecina, ka, ievērojot paredzētos izmantošanas nosacījumus, fenitrotionu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc fenitrotions nav jāiekļauj Direktīvas 91/414/EEK I pielikumā.

(8) Jāveic pasākumi, lai atļaujas augu aizsardzības līdzekļiem, kuros ir fenitrotions, noteiktā laika posmā tiktu atsauktas un netiktu pagarinātas un šādiem augu aizsardzības līdzekļiem netiktu izsniegtas jaunas atļaujas.

(9) Papildlaiks, ko dalībvalsts piešķir to augu aizsardzības līdzekļu krājumu realizācijai, glabāšanai, laišanai tirgū un lietošanai, kuros ir fenitrotions, ir jāierobežo līdz 12 mēnešiem, ļaujot esošos krājumus izlietot viena augšanas perioda laikā.

(10) Šis lēmums neierobežo Komisijas turpmākās darbības attiecībā uz minēto darbīgo vielu saistībā ar Padomes 1978. gada 21. decembra Direktīvu 79/117/EEK, ar ko aizliedz laist tirgū un izmantot augu aizsardzības līdzekļus, kuru sastāvā ir konkrētas aktīvās vielas (5).

(11) Šis lēmums neierobežo iespēju iesniegt pieteikumu attiecībā uz fenitrotionu saskaņā ar Direktīvas 91/414/EEK 6. panta 2. punkta noteikumiem ar nolūku to iekļaut minētās direktīvas I pielikumā.

(12) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Fenitrotionu kā darbīgo vielu neiekļauj Direktīvas 91/414/EEK I pielikumā.

2. pants

Dalībvalstis nodrošina, ka:

a) atļaujas augu aizsardzības līdzekļiem, kuros ir fenitrotions, atsauc 2007. gada 25. novembrī;

b) no šā lēmuma publicēšanas dienas netiek piešķirtas un pagarinātas atļaujas augu aizsardzības līdzekļiem, kuros ir fenitrotions.

3. pants

Papildlaiks, ko dalībvalstis piešķir saskaņā ar Direktīvas 91/414/EEK 4. panta 6. punkta noteikumiem, ir iespējami īss un beidzas ne vēlāk kā 2008. gada 25. novembrī.

4. pants

Šis lēmums ir adresēts dalībvalstīm.

Briselē, 2007. gada 25. maijā Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/25/EK (OV L 106, 24.4.2007., 34. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006)59, 1–80, “Conclusion on the peer review of fenitrothion”.

(5) OV L 33, 8.2.1979., 36. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 850/2004 (OV L 158, 30.4.2004., 7. lpp.).